Predkladacia správa

Vláda Slovenskej republiky uznesením č. 251 z 31. marca 1998 schválila v roku 1998 novozačínajúcu úlohu technického rozvoja  ako štátnu objednávku úlohy rozvoja vedy a techniky zbrojnej povahy - mobilný automatizovaný systém velenia a riadenia jednotiek a útvarov vojskovej protivzdušnej obrany  – ASTRA-PVO. Cieľom úlohy bolo vyvinúť mobilný prostriedok umožňujúci vykonávať rádiolokačný prieskum, automatizované velenie a riadenie paľby súčasných a perspektívnych palebných prostriedkov protivzdušnej obrany vojsk pozemných síl.
Návrh  úlohy technického rozvoja predpokladal integrovať prostriedky rádiolokačného prieskumu krátkeho dosahu do vozidla TATRAPAN za finančnej  účasti zahraničného subjektu THOMSON – CSF a spoločnosti ALES, a. s. Trenčín. Zo štátneho rozpočtu boli na úlohu vyčlenené finančné prostriedky v celkovej výške 43 mil. Sk.
20. októbra 1998 vláda schválila uznesením č. 685 nákup dvoch rádiolokátorov dlhého rozsahu typu MASTERIX od spoločnosti THOMSON – CSF. Z dôvodu zmeny koncepcie rozvoja rádiolokačnej výzbroje začiatkom roku 1999 bolo 11. apríla 2001 zrušené uznesenie vlády SR č. 685/1998. Toto malo za následok odstúpenie spoločnosti THOMSON – CSF od projektu ASTRA – PVO, kde sa zaviazali spolufinancovať projekt integrovaním nového radiolokátora do systému. 
Ministerstvo obrany Slovenskej republiky navrhlo dofinancovať projekt s navŕšením finančných prostriedkov zo štátneho rozpočtu na 130 mil. SK. Ministerstvo financií Slovenskej republiky s navŕšením pôvodných 43 mil. Sk so štátneho rozpočtu na požadovaných 130 mil. Sk a so zmenou podielového financovania úlohy prostredníctvom zahraničného subjektu a spoločnosti ALES, a. s., na plné financovanie zo štátneho rozpočtu nesúhlasilo a trvalo na vývoji systému s čerpaním finančných prostriedkov v pôvodnej výške 43 mil. Sk. 
Na základe týchto skutočností Ministerstvo obrany Slovenskej republiky  upravilo taktické a technické požiadavky na vývoj a zmeny v technickom riešení v doplnku č. 1 vedecko-technického a ekonomického rozboru ministra obrany Slovenskej republiky. Vývoj automatizovaného systému bol ukončený v decembri 2002 po vykonaní predpísaných skúšok, ktoré potvrdili splnenie zadaných požiadaviek. Čerpanie  finančných prostriedkov  vo výške 43 mil. Sk nebolo prekročené.
V súvislosti so zavŕšením prístupového procesu Slovenskej republiky do NATO sa ozbrojené sily Slovenskej republiky zaviazali  plniť ciele síl EL 1400 – organická vojsková protivzdušná obrana v súlade s plánom vyzbrojovania OS SR. V roku 2004 sa začal proces obstarávania dvoch kompletov ASTRA-PVO.